Genadedood-aktivis vas vir moordSean Davison. Foto: Facebook via DignitySA. Prof. Sean Davison (57), die man wat erken het dat hy dr. Anrich Burger (43) in 2013 gehelp het om selfmoord te pleeg, het Dinsdag in die Kaapstad-landdroshof verskyn op aanklag van moord. Lt.kol. André Traut, woordvoerder van die polisie, het aan die media bevestig dat Davison Dinsdag in hegtenis geneem is in verband met ŉ voorval in Seepunt in 2013 wat tot die dood van ŉ 43-jarige man gelei het. Davison, medestigter van Dignity SA, ŉ organisasie wat hom beywer vir die verandering van wetgewing om verstandelik bekwame volwassenes die opsie van ŉ “waardige dood” te gee sou hulle dit so verkies, is volgens News24 Woensdag vrygelaat op borgtog van R20 000. Davison is in 2010 in Nieu-Seeland in hegtenis geneem nadat hy sy ma, wat terminaal siek was met kanker, ook gehelp het om haar lewe te beëindig. Hy was vir vyf maande onder huisarres in Nieu-Seeland, en het in Mei 2012 na Suid-Afrika teruggekeer. Hy het in 2014 in ŉ onderhoud met News24 gesê Burger het hom gevra om deel te wees van sy dood, maar dat hy [Burger] dit self beplan het. Burger was jare lank ŉ kwadrupleeg ná ŉ motorongeluk. Prof. Willem Landman, medestigter van Dignity SA, het aan Maroela Media gesê Davison het Dinsdagaand in die Seepunt-polisiestasie oorgeslaap. “Sover ek weet het hulle ŉ lasbrief gehad en beslag gelê op sy rekenaar en sy selfoon,” het Landman vanoggend aan Maroela Media gesê. Volgens hom wou die staat borgtog van R100 000 gehad het. “Iemand het onmiddellik R20 000 aangebied en daar was ook sprake van ŉ R5 000 [-skenking]. So ek weet nie of dit nou die R20 000 of R5 000 gaan wees nie, maar daar is byvoorbeeld mense wat kwaadwillig moord pleeg en mense wat dronk bestuur wat op R500 borgtog vrygelaat word,” het Landman gesê. Hy het ook gesê hy het “geen idee” hoekom Davison nou eers in hegtenis geneem is nie aangesien hy al in 2014 in die onderhoud erken het hy het vir Burger bygestaan tydens sy selfmoord. Die polisie het nie op enige navrae van Maroela Media gereageer nie.